Tolong jelaskan mengenai Pembabitan Negara Lain dari Perang Vietnam dalam bahasa melayu

Australia dan New Zealand menghantar pasukan tentera ke Vietnam Selatan sebagai mengotakan komitmen yang diberikan di bawah perjanjian ANZUK. Australia dan New Zealand mempunyai pengalaman luas berperang dalam hutan belantara setelah sekian lama berkhidmat di Semenanjung Tanah Melayu semasa Darurat dan juga di Borneo semasa Konfrontasi Indonesia-Malaysia. tentera New Zealand berkhidmat di bawah pemerintahan Tentera Darat semasa bertugas di Vietnam.

Australia mendokong Teori Domino, kerana kedudukan geografi yang dekat dengan Asia Tenggara membuat Australia  paling terancam sekiranya Teori Domino menjadi kenyataan. Daripada detik hantaran pertama pakar penasihat tentera dalam tahun 1962, sehingga penarikan keluar batalion tentera Australia dari kem Nui Dat dalam bulan November 1971, seramai 50,000 orang anggota, meliputi anggota Tentera Darat, Tentera Laut dan Tentera Udara telah berkhidmat di Vietnam. Penasihat Tentera Australia terakhir diundurkan pada bulan Disember 1972. Daripada bilangan ini, 496 orang terbunuh dan 2,400 orang lain cedera.

Untuk memenuhi komitmen penghantaran tentera ke Vietnam , Australia memperkenalkan Skim Khidmat Negara. Skim ini menerima tentangan rakyat dan tidak popular. Keengganan melaporkan diri untuk khidmat negara boleh dikenakan hukuman denda ataupun penjara. Pada tahun 1972 apabila skim ini dimansuhkan, 17 orang dipenjarakan kerana enggan berkhidmat. Kerajaan Konservatif akhirnya tewas kepada kerajaan Buruh disebabkan oleh kemarahan rakyat. Perang Vietnam menyebabkan bantahan sosial dan politik  paling besar di Australia sejak referendum kerahan tenaga dalam tahun 1914.

Penglibatan ketenteraan paling tinggi untuk Australia pada sesuatu masa adalah seramai 7,672 askar penempur. Bilangan paling tinggi tentera New Zealand ditugaskan di Vietnam Selatan adalah seramai 552 orang. Bilangan ini signifikan kerana Tentera Darat Australia hanya berjumlah 28,000 orang dalam tahun 1965 sementara jumlah anggota New Zealand jauh lebih kecil. New Zealand pada mulanya menghantar askar jurutera dan pasukan artileri, dan diikuti dengan pasukan New Zealand Special Air Service.

Askar Australia dan New Zealand menggunakan taktik rondaan kumpulan kecil seperti mana operasi di Malaysia. Mereka tidak menggunakan denai hutan, membawa bekalan air tambahan dan  menggunakan pendekatan “hati dan jiwa” untuk mendapatkan sokongan daripada penduduk tempatan. Ini berbeza dengan doktrin yang digunakan oleh Tentera Amerika, yang mementingkan penggunaan pasukan yang besar dan menggunakan kuasa tembakan yang ada. Tentera Australia dan New Zealand lebih menitik beratkan mendapatkan kerjasama penduduk tempatan, menggunakan taktik yang sama digunakan semasa perang cegah pemberontakan komunis di Malaysia.